PROIECT

LEGE

cu privire la rezervele de stat

**Capitolul I**

**DISPOZIŢII GENERALE**

**Articolul 1.** ***Sfera de reglementare***

Prezenta lege stabileşte bazele juridice, economice şi organizatorice privind crearea, acumularea, stocarea, păstrarea şi administrarea rezervelor de stat.

**Articolul 2.** ***Definirea rezervelor de stat***

*Rezervele de stat* reprezintă un fond special de bunuri materiale, constituit cu scopul de a interveni operativ pentru protecţia populaţiei şi teritoriului, economiei naţionale şi apărarea ţării în cazuri de situaţii excepţionale cu caracter natural, tehnogen sau biologico-social, fenomene sociale sau economice, atentate teroriste, în caz de asediu şi de război, acordării ajutorului umanitar şi contribuirii la stabilitate în sectoarele economiei naţionale.

Rezervele de stat include fondul special de bunuri numite r*ezerve de mobilizare*, create la entităţile publice şi agenţii economici, în baza planului de mobilizare a economiei naţionale, conform art. 8 din Legea privind pregătirea de mobilizare şi mobilizarea nr. 1192 din 04 iulie 2002.

**Articolul 3.** ***Noţiuni principale***

În sensul prezentei legi se definesc următoarele noţiuni principale:

*- sistem unic al* *rezervelor de stat -* sistem centralizat, care include crearea, păstrarea, deservirea şi administrarea patrimoniului rezervelor de stat, precum şi depozitarii responsabili;

- *nomenclatoare* – acte normative, aprobate prin hotărâre de Guvern, care conţin lista exhaustivă a bunurilor şi volumele acestora, ce necesită a fi incluse în rezervele de stat.

- *stoc intangibil* – nivel de bunuri menţinut stabil, conform normelor prevăzute în nomenclatoarele bunurilor din rezervele de stat, aprobate de Guvern;

*- stocare a bunurilor în rezervele de stat* – depozitarea în stoc ca rezerve, la entităţile publice şi agenţii economici, a bunurilor achiziţionate;

- *acumulare a bunurilor în rezervele de stat* – înmagazinarea în stocuri a bunurilor, în limitele nivelurilor stabilite în nomenclatoare;

- *completare a rezervelor de stat* – depozitare la entităţile publice şi agenţii economici a bunurilor, inclusiv cele transmise cu titlu gratuit ca ajutoare în adresa statului, a donaţiilor benevole şi a bunurilor confiscate;

*- eliberare a bunurilor din rezervele de stat*– scoaterea bunurilor din rezervele de stat,în scopurile prevăzute de legislaţie;

*- împrospătarea bunurilor din rezervele de stat* – eliberare a bunurilor din rezervele de stat, în legătură cu: expirarea termenului de păstrare; necorespunderea caracteristicilor calitative prescrise; starea morală şi fizică învechită; modificarea standardelor, a condiţiilor tehnice şi a structurii lor, prin operaţiuni comerciale de vânzare-cumpărare;

*- împrospătare simultană a bunurilor din rezervele de stat* – eliberare a bunurilor din rezervele de stat, prin înlocuire concomitentă, în legătură cu expirarea termenului de păstrare, în aceleaşi cantităţi şi/sau acelaşi tip şi aceiaşi indici calitativi, indiferent de oscilarea preţurilor;

*- împrospătare cu decalaj în timp a bunurilor din rezervele de stat* – eliberare a bunurilor din rezervele de stat, în legătură cu expirarea termenului de păstrare şi imposibilitatea înlocuirii concomitente, cu restituirea în termen de până la 12 luni, în aceleaşi cantităţi şi/sau acelaşi tip şi aceiaşi indici calitativi, indiferent de oscilarea preţurilor;

*- împrumut* *al bunurilor din rezervele de stat* - eliberare a bunurilor din rezervele de stat, la solicitarea autorităţilor administraţiei publice centrale şi locale, precum şi a agenţilor economici, pe o perioadă de până la 12 luni, cu restituirea acestora în aceleaşi cantităţi şi de aceiaşi indici calitativi, indiferent de oscilarea preţurilor;

*- deblocare a bunurilor din rezervele de stat* – eliberare a bunurilor fără restituire;

*- păstrare responsabilă* – păstrare a bunurilor din rezervele de stat în spaţiul unor agenţi economici, în bază de contract, contra plată sau gratuit, cu acordarea unor înlesniri speciale, după caz, în conformitate cu prevederile prezentei legi, fără dreptul de utilizare a acestor bunuri;

*- depozitar responsabil* - entitatea, care efectuează depozitarea, păstrarea și deservirea bunurilor din rezervele de stat, inclusiv în bază de contract, reieșind din particularitățile prevăzute de prezenta lege, fără a dispune de dreptul de utilizare a acestora;

*- înlesniri speciale* – scutiri de impozite şi taxe locale acordate depozitarilor responsabili, care depozitează, păstrează și deservesc bunurile din rezervele de stat fără plată, în bază de contract, precum şi scutirea acestora de obligaţiunile privind plata pentru împrumut, prevăzute la art. 11, alin. (2), lit. b) din prezenta lege;

*- contribuirea la stabilitate în sectoarele economiei naţionale* - intervenţia statală, prin eliberarea bunurilor din rezervele de stat agenţilor economici,în scopul menţinerii nivelului de stabilitate, reducerii decalajelor între producere şi consum, cerere şi ofertă.

**Articolul 4.** ***Administrarea rezervelor de stat***

(1) Administrarea, coordonarea şi controlul în domeniul rezervelor de stat sunt efectuate de către Agenţia Rezerve Materiale din subordinea Ministerului Afacerilor Interne (în continuare – Agenţia) cu subdiviziunile sale subordonate, care dispun de personalitate juridică.

(2) Modalitatea de administrare a rezervelor de stat, în condiţiile prezentei legi, se stabileşte prin hotărâri de Guvern şi decizii ale Prim-ministrului, cu sau fără caracter secret, după caz.

**Articolul 5.** ***Crearea rezervelor de stat***

(1) Rezervele de stat se creează de către Guvern.

(2) Nomenclatoarele bunurilor din rezervele de stat, nivelurile maxime şi cele intangibile ale stocurilor se aprobă de Guvern, la propunerea Agenţiei, coordonate cu organele administraţiei publice centrale interesate, prin intermediul Ministerului Afacerilor Interne.

(3) Controlul, evidenţa şi dările de seamă privind stocurile şi circulaţia bunurilor din rezervele de stat, se efectuează în modul stabilit de Guvern.

(4) Schimbarea formei organizatorico-juridice a proprietarului şi fondatorului depozitarilor responsabili nu-i eliberează pe aceştia de obligaţiunile contractuale asumate prin acordarea serviciilor privind rezervele de stat.

(5) Constituie secret de stat informaţia privind rezervele de stat prevăzută în art. 7 alin. (1) p. 2) lit. a) din Legea nr. 245 din 27.11.2008 cu privire la secretul de stat.

(6) Informaţia privind bunurile destinate vânzării, nu constituie secret de stat.

**Articolul 6.** ***Reglementarea activităţii cu privire la rezervele de stat***

(1) Actele normative ce reglementează activitatea cu privire la rezervele de stat şi administrarea lor, coordonate cu organele administraţiei publice centrale interesate, se aprobă de către Guvern, la propunerea Agenţiei, prin intermediul Ministerului Afacerilor Interne.

(2) Regulamentele şi instrucţiunile privind modul şi condiţiile de stocare, împrospătare, păstrare şi eliberare a bunurilor din rezervele de stat, de stabilire a preţurilor şi a conformităţii, coordonate cu organele administraţiei publice centrale interesate, la propunerea Agenţiei - se aprobă de Ministerul Afacerilor Interne.

(3) Actele normative aplicabile în domeniul rezervelor de stat, sunt obligatorii pentru executare ministerelor, altor organe ale administraţiei publice centrale, furnizorilor, beneficiarilor şi depozitarilor responsabili.

(4) Încasarea datoriilor scadente faţă de rezervele de stat, sunt executorii în mod incontestabil.

**Articolul 7.** ***Amplasarea, construcţia, reconstrucţia, întreţinerea, reutilarea, dotarea tehnică a patrimoniului destinat rezervelor de stat***

Amplasarea, construcţia, reconstrucţia, întreţinerea, reutilarea şi dotarea tehnică a patrimoniului, destinate gestionării bunurilor din rezervele de stat, se efectuează de Agenţie, din bugetul de stat, altor surse de finanţare, inclusiv din contul investiţiilor capitale.

**Articolul 8.** ***Patrimoniul rezervelor de stat***

(1) Patrimoniul gestionat de Agenţie, precum şi valorile materiale incluse în rezervele de stat, constituie bunuri ale domeniului public al statului şi nu sunt pasibile de privatizare.

(2) Darea în locaţiune a activelor neutilizate, ale entităţilor care fac parte din sistemul unic al rezervelor de stat, se efectuează conform legislaţiei.

Capitolul II

STOCAREA, PĂSTRAREA, COMPLETAREA,

ELIBERAREA BUNURILOR ÎN/DIN

REZERVELE DE STAT

**Articolul 9.** ***Stocarea şi completarea bunurilor***

(1) Stocarea şi completarea bunurilor în rezervele de stat se realizează de beneficiarul de stat – Agenţie.

(2) Furnizarea bunurilor pentru stocare în rezervele de stat se efectuează în mod prioritar.

(3) Stocarea bunurilor în rezervele de stat se efectuează din contul alocaţiilor bugetare prevăzute anual în Legea bugetului de stat şi din alte surse de finanţare.

(4) Indicii calitativi şi ambalajul bunurilor stocate în rezervele de stat vor corespunde standardelor şi condiţiilor tehnice, precum şi cerinţelor suplimentare, impuse de păstrarea lor îndelungată, stipulate în instrucţiunile elaborate de Agenţie şi aprobate de Ministerul Afacerilor Interne.

(5) Completarea stocurilor cu bunuri materiale poate fi efectuată şi din contul bunurilor transmise cu titlu gratuit ca ajutoare în adresa statului, a donaţiilor benevole şi a bunurilor confiscate.

**Articolul 10.** ***Eliberarea bunurilor din rezervele de stat***

(1) Deciziile cu privire la eliberarea bunurilor din rezervele de stat se adoptă de către Guvern şi, reieşind din competenţe, de Agenţie, la solicitarea autorităţilor administraţiei publice centrale şi locale, precum şi a altor agenţi economici.

(2) Eliberarea bunurilor din rezervele de stat se realizează:

a) conform prevederilor art. 2 din prezenta lege;

b) cu titlu de deblocare;

c) în vederea împrospătării simultane;

d) în vederea împrospătării cu decalaj în timp;

e) cu titlu de împrumut.

(3) Prim-ministrul, prin dispoziţia sa, poate dispune eliberarea imediată a bunurilor din rezervele de stat, în situaţii de maximă urgenţă, prevăzute la art. 2 din prezenta lege.

(4) Eliberarea bunurilor din rezervele de stat, cu excepţia celor prevăzute la alin. (2) litera e) din prezentul articol, nu constituie ajutor de stat şi nu cade sub incidenţa Legii cu privire la ajutorul de stat nr. 139 din 15 iunie 2012.

**Articolul 11.** ***Reglementarea eliberării bunurilor din rezervele de stat***

(1) Eliberarea bunurilor din rezervele de stat, conform prevederilor art. 2 şi art. 10 alin. (2), se realizează:

a) din stocurile intangibile – în condiţiile prevăzute la art. 2, cu titlu de deblocare şi cu titlu de împrumut pe termen scurt - prin hotărâre de Guvern, la propunerea Agenţiei, Ministerului Apărării şi autorităţilor administraţiei publice locale, prin intermediul Ministerului Afacerilor Interne;

b) în vederea împrospătării bunurilor, precum şi cu titlu de împrumut (cu excepţia stocului intangibil) – prin actul normativ emis de Agenţie;

(2) Bunurile se eliberează din rezervele de stat cu titlu de împrospătare cu decalaj în timp, precum şi cu titlu de împrumut în baza unei garanţii bancare sau financiare, al cărui cuantum să asigure reîntregirea stocurilor; plăţii prealabile pentru împrumut şi în condiţiile lipsei datoriilor faţă de rezervele de stat.

(3) Agenţia este autorizată:

a) să desfăşoare activităţi cu caracter comercial de vânzare – cumpărare pe intern şi de import-export pentru stocarea şi împrospătarea bunurilor în rezervele de stat, precum şi pentru eliberarea acestora din rezervele de stat, în legătură cu excluderea lor din nomenclatoare şi diminuarea nivelurilor stocurilor şi a celor ce devin disponibile ca urmare a actualizării periodice a structurii sortimentale;

b) să elibereze bunuri din rezervele de stat cu titlu de împrumut în limita unei cote de până la 30 la sută din stocul bunurilor disponibile, cu excepţia stocurilor intangibile, conform condiţiilor specificate în alin. (2) din prezentul articol;

(c) să asigure, în bază de contract, recepţionarea, depozitarea şi păstrarea bunurilor, inclusiv a celor transmise cu titlu gratuit ca ajutoare în adresa statului, a donaţiilor benevole şi a bunurilor confiscate, pentru completarea rezervelor de stat, în modul stabilit de Guvern.

(4) Pentru bunurile scoase din rezervele de stat Agenţia poate percepe un adaos comercial, în scopul recuperării cheltuielilor de administrare aferente şi stimulării personalului.

Din veniturile colectate, se constituie un fond pentru stimularea personalului. Nivelul de constituire şi condiţiile de utilizare a fondului se stabilesc prin acte normative aprobate de Guvern.

(5) Persoanele responsabile, vinovate de eliberarea neautorizată a bunurilor din rezervele de stat, precum şi de stocarea şi păstrarea bunurilor necalitative în rezervele de stat, poartă răspundere în condiţiile legii.

**Articolul 12. Păstrarea rezervelor de stat**

(1) Păstrarea şi deservirea bunurilor din rezervele de stat, se efectuează la entităţile incluse în sistemul unic al rezervelor de stat și în instituţiile subordonate altor entităţi publice, precum şi în spaţiul unor agenţi economici, indiferent de forma de proprietate, în bază de contract.

(2) Responsabilitatea pentru păstrarea şi deservirea bunurilor în rezervele de stat la entităţile publice şi agenţii economici o poartă conducătorii acestora, precum şi instanţele superioare – ministerele, autorităţile administrative centrale, alte autorităţi ale administraţiei publice.

Capitolul III

FINANŢAREA REZERVELOR DE STAT

**Articolul 13.** ***Sursele de finanţare***

(1) Finanţarea cheltuielilor necesare pentru crearea, reîntregirea stocurilor, administrarea, întreţinerea şi dezvoltarea sistemului unic al rezervelor de stat, se asigură din bugetul de stat şi dinaltesurse de finanţare, precum şi veniturile colectate din:

a) eliberarea bunurilor în condiţiile prevăzute la art. 10 alin. (2), literele b) - e) din prezenta lege;

b) garanţia financiară şi bancară;

c) veniturile obţinute din exercitarea gajului

d) mijloacele obţinute de Agenţie, urmare perceperii sancţiunilor pecuniare şi penalităţilor;

e) veniturile activităţii economico-financiare auxiliare desfăşurate de Agenţie;

(2) Finanţarea cheltuielilor pentru stocarea bunurilor în rezervele de stat, se efectuează din bugetul de stat, prin decizia Guvernului

(3) Finanţarea cheltuielilor Agenţiei legate de recepţionarea, încărcarea, transportarea, descărcarea, depozitarea, păstrarea şi distribuirea ajutoarelor umanitare trimise în adresa statului sau fără a avea indicat recepţionarul concret, se efectuează din bugetul de stat. În caz de necesitate, cheltuielile menţionate se recuperează din mijloacele financiare obţinute în urma vânzării unei părţi din ajutoarele umanitare, determinate de Guvern.

(4) Diferenţele valorice determinate de preţurile bunurilor la eliberarea şi la stocarea bunurilor urmare împrospătării, vor fi acoperite din contul bugetului de stat, în anul imediat următor.

(5)Finanţarea cheltuielilor neplanificate, necesare pentru administrarea şi întreţinerea bunurilor inclusiv celor transmise cu titlu gratuit ca ajutoare în adresa statului, a donaţiilor benevole şi a bunurilor confiscate, transmise pentru completarea rezervelor de stat, se asigură din bugetul de stat, în modul stabilit de Guvern.

**Articolul 14.** ***Înlesniri financiare***

(1)În situaţiile prevăzute în art. 2 din prezenta lege, Guvernul poate lua o decizie specială privind eliberarea, cu titlu gratuit, a bunurilor din rezervele de stat, urmând ca mijloacele necesare reîntregirii stocurilor să fie finanţate de la bugetul de stat sau din fondurile băneşti de binefacere.

(2) Depozitarii responsabili, care efectuează păstrarea și deservirea bunurilor din rezervele de stat fără plată, în bază de contract, se scutesc de impozitele şi taxele locale, precum şi de obligaţiunile privind plata pentru împrumut, prevăzute la art. 11, alin. (2), lit. b) din prezenta lege.

**Articolul 15.** ***Stabilirea preţurilor***

Agenţia este autorizată:

a) să stabilească şi să aplice preţuri libere de piaţă la bunurile destinate pentru eliberarea din rezervele de stat, conform deciziei comisiei de stabilire a preţurilor, în modul stabilit de Guvern;

b) în situaţiile, când eliberarea cu titlu de împrospătare a unor bunuri din rezervele de stat nu se poate realiza, datorită conjuncturii de piaţă, pentru evitarea deprecierii acestora, prin hotărâre de Guvern, să stabilească şi să aplice preţuri reduse, în raport cu preţurile de evidenţă;

c) să raporteze la pierderi sau la deşeuri, după caz, bunurile din rezervele de stat, cu un nivel scăzut al calităţii, moral învechite şi care nu prezintă interes comercial, în modul stabilit de Guvern.

Capitolul IV

RESPONSABILITATEA PRIVIND ÎNCĂLCAREA

PREVEDERILOR PREZENTEI LEGI

**Articolul 16.** Sancţiuni pecuniare şi penalităţi

(1) Diminuarea sub orice formă (consumul, deficitul, pierderile etc.) fără aprobare legală, a bunurilor din rezervele de stat, constatată de către Agenţie, care depăşeşte normele perisabilităţii naturale, atrage după sine aplicarea depozitarilor responsabili a sancţiunilor pecuniare în mărime de 100% din valoarea diminuării constatate, precum şi a unei penalităţi de 0,5% din această valoare pentru fiecare zi, începând cu ziua constatării şi până la reîntregirea stocului diminuat.

(2) În cazul nerestituirii sau restituirii cu întârziere a bunurilor în rezervele de stat, Agenţia poate percepe de la beneficiari o penalitate de 0,5% din valoarea bunurilor nerestituite sau restituite cu întârziere pentru fiecare zi, începând cu ziua scadenţei şi până la restituirea integrală.

În caz contrar, Agenţia va percepe de la furnizor o penalitate în mărime de 0,5% din costul bunului defectat pentru fiecare zi, din momentul expirării termenului prescris, până la momentul onorării integrale a angajamentelor.

(3) Solicitarea eliberării de la păstrare de către Agenţie a oricărei cantităţi de bunuri (în limita stocată conform actelor de evidenţă), se anunţă cu 48 de ore, înainte de momentul începerii preluării bunurilor, iar în cazul refuzuluidepozitarului responsabilde aelibera bunurile aflate la păstrare în termenul stabilit de Agenţie sau neasigurarea condiţiilor necesare pentru eliberare, se va percepe o penalitate în mărime de 0,5% din costul cantităţii neeliberate a bunurilor pentru fiecare zi de întârziere, la preţuri curente.

(4) Neasigurarea menţinerii caracteristicilor calitative proprii bunurilor din rezervele de stat, nivelului stabilit în actele de evidenţă ale Agenţiei, la depozitarea bunurilor spre păstrare, depozitarul responsabil în termen de 30 zile din data constatării degradării calităţii de către Agenţie, este obligat să substituie bunurile pe propria cheltuială (inclusiv toate acţiunile aferente substituirii) cu altele corespunzătoare, indicii calitativi fiind la nivelul stabilit în actele de evidenţă ale Agenţiei, iar pentru nerespectarea obligaţiilor menţionate depozitarul responsabil poartă răspunderea prevăzută la alin. (1) din prezentul articol.

(5) Încălcarea termenelor de prezentare a dărilor de seamă către Agenţie sau includerea datelor false în acestea, atrage după sine răspunderea prevăzută de lege.

(6) Depozitarul responsabil este obligat de a păstra integritatea sigiliilor aplicate de către Agenţie la depozit, siloz, stivă sau orice alt loc de păstrare, precum şi de a informa în scris Agenţiadespre deteriorarea acestora, în termen de 24 ore din momentul constatării. Nerespectarea obligaţiilor enunţate, atrage după sine răspunderea prevăzută de lege.

(7) Depozitarul responsabil este obligat de a asigura accesul necondiţionat reprezentanţilor Agenţiei la locurile de stocare a rezervelor de stat, inclusiv, în vederea efectuării inventarierii, controlului, constatărilor în interes de stat şi/sau prelevării probelor. Nerespectarea obligaţiilor enunţate, atrage după sine răspunderea prevăzută de lege.

8) Pentru stocarea în rezervele de stat a bunurilor fără marcaj sau marcate necorespunzător, precum şi a celor în ambalaj inadecvat, Agenţia percepe de la furnizori sancţiuni pecuniare în mărime de 15% din costul acestor bunuri. Furnizorii sânt obligaţi, în termen de 30 zile de la data expirării termenului de stocare a bunurilor în rezervele de stat, de a înlătura neajunsurile depistate.

(9) În cazul depistării la bunurile stocate în rezervele de stat a unor vicii, indiferent de timpul stocării şi depistării defectelor, furnizorul este obligat, în termen de 30 de zile, pe cont propriu, înlocuirea lor cu bunuri corespunzătoare.

În caz contrar, Agenţia va percepe de la furnizor o penalitate în mărime de 0,5% din costul bunului defectat pentru fiecare zi, din momentul expirării termenului prescris, până la momentul onorării integrale a angajamentelor.

(10) Aplicarea şi executarea sancţiunilor stabilite, nu scuteşte furnizorul, beneficiarul, depozitarul responsabil de obligaţia de a înlătura încălcările care au servit temei pentru aplicarea respectivelor sancţiuni, acesta fiind obligat de a se conforma cerinţelor Agenţiei.

(11) Aplicarea sancţiunilor şi penalităţilor menţionate, nu exclude răspunderea penală prevăzută de lege.

(12) Sancţiunile pecuniare, prevăzute în prezentul articol, aplicate prin deciziile Agenţiei, se calculează reieşind din preţurile bunurilor care sunt în vigoare la momentul aplicării sancţiunii şi se acumulează la contul Agenţiei.

**Articolul 17.** ***Soluţionarea litigiilor***

Litigiile patrimoniale, în care ca parte figurează Agenţia, se soluţionează de către instanţa de judecată competentă, conform legislaţiei.

Capitolul V

DISPOZIŢII FINALE ŞI TRANZITORII

**Articolul 18.**

(1) Prezenta lege intră în vigoare la data publicării.

(2) La data intrării în vigoare a prezentei legi, Legea nr. 589-XIII din 22 septembrie 1995 privind rezervele materiale de stat şi de mobilizare (Monitorul Oficial al Republicii Moldova, 1996, nr. 11-12, art. 114), cu completările şi modificările ulterioare, se abrogă.

**Articolul 19.**

Guvernul, în termen de 3 luni de la data intrării în vigoare:

(1) va aduce actele sale normative în concordanţă cu prezenta lege.

(2) va prezenta Parlamentului propuneri pentru aducerea legislaţiei în vigoare în concordanţă cu prezenta lege.

**Preşedintele Parlamentului Andrian CANDU**